PATVIRTINTA

Klaipėdos rajono savivaldybės tarybos

202 m. d. sprendimu Nr.

**KLAIPĖDOS R. KETVERGIŲ PAGRINDINĖS MOKYKLOS**

**2023 METŲ VEIKLOS ATSAKAITA**

Klaipėdos r. Ketvergių pagrindinė mokykla vykdė ugdymą pagal priešmokyklinio–ikimokyklinio, pradinio, pagrindinio ugdymo programas.

Dirbo 49 darbuotojai. 33 pedagogai: daugiau nei visu etatu – 21, neturintys viso etato – 12, logopedas – 0,5 etato, specialusis pedagogas – 1 etatas, socialinis pedagogas – 1 etatas, psichologas – 1 etatas. Priešmokyklinio–ikimokyklinio ugdymo mokytojas – 1,5 etato, mokytojų padėjėjas – 2 etatai, priešmokyklinio ugdymo mokytojo padėjėjas – 1,13 etato. Pailgintos dienos grupių auklėtojas – 2 etatai. Aptarnaujantis personalas – 15 žmonių.

Pedagogai įgiję šias kvalifikacines kategorijas: 8 mokytojai metodininkai, 14 vyresnieji mokytojai, 4 mokytojai. Darbo stažas: 1 pedagogas, išdirbęs iki 4 metų, 5 pedagogai – 4–9 metus, 2 pedagogai – 10–14 metų, 21 pedagogas išdirbęs daugiau kaip 15 metų. Mokykloje mokėsi 330 mokinių (166 – pradinių klasių, 164 – 5–10 klasių), buvo ugdoma 20 priešmokyklinio amžiaus vaikų.

34 mokiniai turėjo specialiųjų ugdymosi poreikių. Jiems buvo teikiama specialioji pedagoginė, psichologinė, socialinė pedagoginė pagalba. 29 ugdytiniams buvo teikiama logopedo pagalba. Pailgintos dienos grupėse buvo užimta 130 mokinių. 218mokinių buvo pavežami mokykliniais autobusais ir specialiųjų reisų autobusu. 107 mokiniai gavo nemokamą maitinimą.

**2023 METŲ VEIKLOS PLANO ĮGYVENDINIMO ANALIZĖ**

Vykdant 2023 m. veiklos planą*,* buvo išsikelti šie tikslai ir uždaviniai**:**

**1. Pedagogų profesinis augimas įgyvendinant šiuolaikinį ugdymo/mokymo turinį ir gerinant mokinių mokymo(si) rezultatus.**

Uždaviniai:

1.1. Užtikrinti kokybišką ugdymo proceso organizavimą, orientuotą į mokinių pasiekimų gerinimą.

1.2. Gerinti ugdymo sąlygas ir aplinką.

**2. Įtraukiojo ugdymo principų diegimas mokykloje.**

Uždaviniai:

2.1. Užtikrinti kokybišką ugdymosi įvairovę skirtingų poreikių mokiniams.

**3. Mokyklos vadovų ir mokytojų lyderystės ugdymas sėkmingam pokyčių įgyvendinimui.**

Uždaviniai:

3.1. Pagerinti mokyklos mikroklimatą, stiprinti bendradarbiavimą, didinant kiekvieno bendruomenės nario pasidalintąją lyderystę.

Pirmam uždaviniui įgyvendinti numatytos šios priemonės: darbuotojų kvalifikacijos tobulinimas ruošiantis įtraukčiai ir atnaujinto ugdymo turinio įgyvendinimui. Mokyklos pedagogai kvalifikaciją tobulino atsižvelgdami į tikslus, prioritetus, kvalifikacijos tobulinimo programą. 36 proc. mokytojų dalyvauja TŪM programoje pagal Klaipėdos rajono savivaldybės švietimo pažangos plano kompetencijų stiprinimo ir ugdymo veiklas.

Sistemingai vykdomas mokinio asmeninės pažangos stebėsenos fiksavimas bei jo kontrolė. Klasių vadovai savalaikiai ir tikslingai informuoja mokinių tėvus apie jų vaikų pasiekimus, mokymosi sunkumus, elgesio problemas. Klasių vadovai ir dalykų mokytojai kartą per mėnesį analizuoja mokymosi rezultatus, apie mokymosi sunkumus patiriančių mokinių problemas informuoja tėvus (globėjus, rūpintojus). Jeigu tokie mokiniai nelankė konsultacijų, dalykų mokytojai apie tai informuoja klasės vadovą, mokinių tėvus.

Vykdoma pagalbos mokiniui veikla „Mokinys-mokiniui“. Vyresniųjų klasių mokiniai padeda pradinių klasių mokiniams namų darbų ruošoje.

2022–2023 mokslo metus baigė 320 mokinių. Aukštesniuoju lygiu mokėsi 26 (tai sudaro 8 proc. mokyklos mokinių), 153 mokėsi gerai (48 proc.).

1–4 klasių mokiniai 2022–2023 mokslo metus užbaigė 99.3 procento pažangumu. 4, 8 klasių mokiniai dalyvavo Nacionaliniame mokinių pasiekimų patikrinime.

Mokyklos ketvirtokų NMPP pasiekimai išlieka aukštesni už savivaldybės ir šalies rezultatus.

Lyginant 2021–2022 ir 2022–2023 m. m. 5–10 klasių mokinių metinius įvertinimus 2,3 procento išaugo mokinių, baigusių mokslo metus 10–9 balais, skaičius. 5–10 klasių mokiniai 2022–2023 mokslo metus baigė 100 proc. pažangumu. 8 klasės mokinių NMPP analizė rodo, kad mokyklos rezultatai aukštesni už šalies vidurkį.

Pagrindinio ugdymo programą baigė 17 mokinių. Matematikos pagrindinio ugdymo pasiekimų patikrinimo 41 proc. mokinių pasiekė patenkinamą lygį, 59 proc. – pagrindinį. Lietuvių kalbos pagrindinio ugdymo pasiekimų patikrinimą išlaikė 100 proc. mokinių: 12 proc. mokinių pasiekė patenkinamą lygį, 88 proc. – pagrindinį.

47 proc. mokinių, baigusių pagrindinio ugdymo programą, mokymąsi tęsia gimnazijose, 53 proc. mokinių mokosi profesijos.

Mokiniai noriai dalyvavo įvairiuose edukaciniuose konkursuose, olimpiadose. Lietuvių kalbos konkursas „Raštingiausias pradinukas” − 2 ir 3 vieta Klaipėdos rajone, Olympis – I, II, III laipsnio diplomai. Matematikos konkursas „Pangea 2022“ – pirmos vietos diplomas pirmoje ir antroje klasėje. Tarptautiniame informatikos ir informatinio mąstymo konkurse ,,Bebras“ Klaipėdos r. savivaldybėje pirmų – trečių klasių mokinių tarpe – 1, 3 vietos. Klaipėdos rajono mokinių olimpiadoje „Mano Gaublys“ – 7 ir 8 klasėse I vietos diplomai. 5–8 kl. STEAM biologijos olimpiada rajone – pirmos vietos diplomai 5, 6 ir 8 klasėse. XVI Lietuvos biologijos olimpiada rajone 5–8 kl. – 3 vietos diplomas 8 klasės mokiniui.

Rajono 5–8 klasių mokinių diktanto konkurse 8 klasės mokinė užėmė 3 vietą. Rajono 5–8 klasių mokinių lietuvių kalbos dailyraščio konkurse 8 klasės mokinė užėmė 2 vietą. Europos parlamentaro L. Mažylio inicijuotas tarptautinis eilėraščių ir esė konkursas „Švenčiu Lietuvą”, skirtas Vasario 16-ajai – 6 klasės mokinys tapo vienu iš laureatų. Informacinių technologijų respublikinis konkursas „Piešinys Valentinui 2023“ 5–8 kl. ir 9–12 kl. 10 klasės mokinys ir 7 klasės mokinė užėmė 3 vietas. 2023 metų 9–10 ir I–II gimnazijos klasių mokinių II etapo anglų kalbos konkurse – 3 vieta.

Klaipėdos rajono bendrojo ugdymo mokyklų 5–6 klasių mokinių anglų kalbos konkursas ,,READING IS FUN - GRAMMAR IS EASY’’ – 2 vieta, Klaipėdos rajono bendrojo ugdymo mokyklų 5–6 klasių mokinių gramatikos vartosenos konkursas – 6 klasės mokinė užėmė 3 vietą.

Klaipėdos rajono bendrojo ugdymo mokyklų 2010 m. gimusių ir jaunesnių grupės pavasario kroso varžybose 5 klasės mokinė užėmė 2 vietą. Klaipėdos rajono bendrojo ugdymo kaimo vietovių mokyklų 2007 m. gimusių ir jaunesnių grupės šaškių varžybose komandinėje įskaitoje – 2 vieta. Klaipėdos rajono bendrojo ugdymo mokyklų virvės traukimo varžybose komandinėje įskaitoje – 3 vieta.

Mūsų mokyklos pirmokai kartu su J. Lankučio viešosios bibliotekos Dovilų filialu dalyvauja projekte „Skaitymo startas“. Kiekvienas vaikas dovanų gavo skaitymo dienoraštį, kuris skatina skaityti.Mokykloje tęsiamas tarptautinis projektas  NORDPLUS Junior, kuriame mokiniai lavino 21 a. gebėjimus: asmeninį augimą, lyderystę, kūrybiškumą, kritinį mąstymą, bendravimą ir bendradarbiavimą.

Veiklos kokybės įsivertinimas - nagrinėta sritis 3. Ugdymo(si) aplinkos. Mokytojai naudoja interaktyvią lentą, kompiuterius, patys ruošia mokymo priemones ir užduotis, mokinius skatina naudoti informacines technologijas ruošiant namų užduotis – apie 90 % mokinių ir mokytojų pritaria šiai nuomonei. Mokytojai įtraukia mokinius į bendrą klasių, erdvių puošimą, jų darbai eksponuojami mokykloje – 79,4 % mokinių, 73 % mokytojų, 82,9 % tėvų pritaria šiai nuomonei.

Pamokos organizuojamos mokyklos kieme, kitoje aplinkoje, organizuojamos išvykos po rajoną, šalį – virš 70 % mokytojų ir tėvų pritaria šiai nuomonei. Mokykloje mokiniai jaučiasi saugūs ir mokykla yra jauki – tam pritaria virš 70% proc. tėvų ir mokinių. Mokykla nuolat atnaujina mokymosi įrangą ir priemones, tam pritaria 68.3% mokinių ir 100% mokytojų.

Vykdoma mokinių lankomumo kontrolė, pamokų praleidimo priežasčių analizė. Atnaujinta lankomumo tvarka. Vykdomi pokalbiai su mokiniais, jų tėvais nelankymo priežastims išsiaiškinti. Mokinių lankomumo analizės pristatomos Mokytojų tarybos posėdžiuose.

Siekiant įgyvendinti uždavinį ,,Gerinti ugdymo sąlygas ir aplinką“, mokykloje tobulinamos edukacinės bei poilsio erdvės. Mokyklos veikla buvo orientuota į estetišką, saugią ir ugdymosi motyvaciją skatinančią aplinką. Atnaujintas ir modernizuotas IT kabinetas, įsigyta mokomųjų priemonių: informacinių technologijų mokymui 6 stacionarūs kompiuteriai, skaitmeninė mokymo priemonė „Vedliai“, EDUKA klasės metinės licencijos mokytojams ir mokiniams, įrengtos dvi hibridines klases su 2 interaktyviais ekranais. Dviejose klasėse atnaujinti mokykliniai stalai ir kėdės. Mokyklos mokiniai dalyvauja Mokinių iniciatyvų projekte, kuris prisideda prie poilsio erdvių atnaujinimo. Įrengta aktyvaus poilsio zona su lauko stalo tenisu ir lauko šachmatais. Trijuose kabinetuose įrengti kondicionieriai ir pastatyti rekuperatoriai.

Socialinis ir emocinis asmenybės ugdymas stiprinamas įgyvendinant LIONS QUEST programą*.* Visi SEU projektai buvo vykdomi siekiant užtikrinti sėkmę mokykloje ir gyvenime, kviečiant puoselėti darnius tarpusavio santykius bendruomenėje ir stiprinti atsakingą elgesį visuomenėje. Nuosekliai ugdyti mokinių socialiniai emociniai, bendradarbiavimo bei darbo komandoje įgūdžiai. Edukacinės programos padėjo kryptingai ugdyti mokinių kompetencijas, stiprino emocinę sveikatą.

Didelis dėmesys skiriamas ugdymui kitose erdvėse. Mokyklos teritorijoje įrengtose lauko klasėse vyko pamokos, edukaciniai užsiėmimai, renginiai. Dalis ugdymo proceso organizuojama už mokyklos ribų: muziejuose, meno galerijose, gamtoje, lankytinose istorinėse vietose, įvairiose įstaigose. Suorganizuota 144 kultūrinės, pažintinės, edukacinės išvykos. 100 proc. mokinių dalyvavo Kultūros paso edukacinėse programose.

2023 m. buvo stengiamasi puoselėti mokyklos kultūrą ir tradicijas, formuoti teigiamą mokyklos įvaizdį. Išradingai organizuotas Šimtadienis, Paskutinio skambučio šventė ir Mokytojų diena. Įgyvendinant neformaliojo švietimo programas buvo ugdomos mokinių kompetencijos, sudaromos sąlygos atsiskleisti jų kūrybiškumui. 2022–2023 m. m. neformaliajam švietimui buvo skirtos 26 val., jos panaudotos meninei ir sportinei veiklai, technologiniam raštingumui, lietuvių, anglų ir vokiečių kalbų kompetencijoms tobulinti.

Siekiant ugdymo proceso organizavimo gerinimo mokiniams sudarytos sąlygos, būtinos karjeros kompetencijoms ugdytis. Mokyklos 5 klasės mokiniai dalyvavo respublikiniame projekte „Šok į tėvų klumpes“.

Įgyvendinant įtraukiojo ugdymo diegimą mokykloje efektyviai teikiama švietimo pagalba. Mokymosi pagalba teikta iš užsienio grįžusiems mokiniams organizuojant konsultacijas kalbiniams įgūdžiams lavinti ir mokymosi spragoms likviduoti. Specialiųjų ugdymosi poreikių turinčių mokinių ugdymas vyko išlaikant pamokų skaičių, skirtą klasei, pritaikant mokymosi turinį, personalizuojant užduotis ir mokymo metodus. Buvo rengiamos individualios ugdymo programos, pritaikant bendrojo ugdymo programas. Mokiniai, turintys specialiųjų ugdymosi poreikių, pagal sudarytą nuolatinį tvarkaraštį, papildomai lankė specialiąsias pratybas arba logopedo užsiėmimus. Suteiktos psichologinės konsultacijos tėvams, mokiniams, mokytojams. Mokymosi pagalbai skirtos trumpalaikės konsultacijos.

Įgyvendinant trečią uždavinį - pagerinti mokyklos mikroklimatą, stiprinti bendradarbiavimą, didinant kiekvieno bendruomenės nario pasidalintąją lyderystę – mokykla savo veiklą orientavo į darnų mokytojų ir pagalbos mokiniui specialistų komandos darbą. Aukšta mokytojų ir pagalbos mokiniui specialistų kvalifikacija: 4 mokytojai, 14 vyr. mokytojų, 8 metodininkai. Sistemingas visos komandos narių kvalifikacijos tobulinimas leido pasiekti, kad kiekvienas mokinys patirtų mokymosi sėkmę ir įgytų kompetencijų.

**PROBLEMOS IR SIŪLOMI PROBLEMŲ SPRENDIMO BŪDAI**

Pagrindinis iššūkis mokyklai ‒ patalpų stygius. Dėl didėjančio mokinių skaičiaus mokykla nebeturi patalpų ugdymo, poilsio erdvių, specialiojo pedagogo, socialinio pedagogo darbo vietoms, neįmanoma kokybiškai aptarnauti mokinių ir mokytojų mažytėje bibliotekoje, nėra kur laikyti knygų fondo − mokyklai reikalingas priestatas.

Būtina įrengti garsą izoliuojančią sienelę prie mokyklos, palei kelią Klaipėda–Veiviržėnai.

\_\_\_\_\_\_\_\_\_\_\_\_\_\_\_\_